biofeedback
Store norske leksikon,Psykologi,Biologisk psykologi
Biofeedback er en teknikk for å oppnå selvregulering av kroppsfunksjoner som ellers er lite bevisst tilgjengelige (muskelspenning, blodtrykk, hudtemperatur med mer). Disse funksjonene er regulert av det autonome nervesystemet. Metoden ble opprinnelig inspirert av den amerikanske læringspsykologen Neal Miller, som i dyreforsøk viste at autonome prosesser kunne reguleres gjennom instrumentell betinging. Senere forskning har imidlertid reist tvil om Millers funn.
Biofeedback foregår ved å gi personen kontinuerlig tilbakemelding (feedback), for eksempel ved hjelp av lys- og lydsignaler, om den fysiologiske aktiviteten man forsøker å etablere kontroll over. Ved eksempelvis å vise personen en løpende kurve som fremstiller hudtemperaturen, kan personen lære seg å kontrollere denne. Dette er for eksempel tenkt å kunne være til hjelp i behandlingen av migrene. Metoden er både læringsteoretisk og praktisk interessant. Den åpner perspektiver for behandling av ulike psykosomatiske lidelser. Les mer i Store norske leksikon læring det autonome nervesystem